家長資源
梁先生同囡囡善婷參加咗學校同CoolThink@JC舉辦嘅親子工作坊,對曾經讀過編程嘅梁先生嚟講係一個好特別嘅體驗!
梁先生話以前學編程要背好多程式碼,相對複雜,但而家編程嘅介面簡化咗,著重小朋友嘅思考模式,仲會學到將一件事拆開好多小部分去處理。梁先生認為呢個學習唔單單局限喺編程,小朋友可以將呢個思考模式應用喺其他學科或者生活嘅其他事情上,例如整蛋糕。
今次參加親子工作坊仲可以令梁先生了解到善婷嘅學習內容,日後遇到問題,都識得點樣幫吓囡囡!
Johnny同Jade已經同媽媽一齊參加數次CoolThink親子工作坊,媽媽覺得每次工作坊內容非常有趣,可以引起小朋友參與嘅動力,寓學習於娛樂。喺自己動手做編程嘅過程,更提升咗Johnny嘅解難能力!
媽媽仲留意到Johnny唔只自己學習,喺工作坊做埋小幫手,協助其他家長同小朋友。而令佢特別深刻嘅係,Johnny能夠學以致用,將喺工作坊學習到嘅編程知識,應用到比賽當中,最後得到亞軍!